Mercedes-Benz W126

Βασικά στοιχεία

Αρχικά παρουσιάστηκε σε έκδοση sedan, τον Σεπτέμβριο του 1979, στο Σαλόνι Αυτοκινήτου της Φρανκφούρτης, και μπήκε σε μαζική παραγωγή τον Δεκέμβριο. Τον Σεπτέμβριο του 1981 εισήχθη στην παραγωγή και μια 2-πορτη έκδοση coupé, τύπου grand tourer, γνωστή ως Mercedes-Benz C126. Και οι δύο εκδόσεις είχαν κορυφαίο για την εποχή τους αεροδυναμικό συντελεστή Cd, που ήταν μόλις 0,36 για το sedan και 0,34 για το coupé, ενώ ήταν και μια τεράστια βελτίωση αεροδυναμικής ως προς το 0,41 του προκατόχου Mercedes-Benz W116.
Η παραγωγή τους στη Γερμανία έληξε τον Απρίλιο του 1992 και τον Οκτώβριο του 1991, αντίστοιχα. Η έκδοση sedan αντικαταστάθηκε τον Απρίλιο του 1991 από το Mercedes-Benz W140, ενώ η έκδοση coupé τον Οκτώβριο του 1992 από την 2-πορτη εκδοχή coupé C140, αν και ένα «δορυφορικό» εργοστάσιο στη Νότια Αφρική της κοινοπραξίας Mercedes-Benz South Africa Ltd. (MBSA) συνέχισε την παραγωγή του W126 σεντάν έως το 1994.
Το W126 εξακολουθεί να αποτελεί έως και σήμερα το μακροβιότερο και το πιο επιτυχημένο εμπορικά μοντέλο της Mercedes-Benz στην κατηγορία των μεγάλων πολυτελών αυτοκινήτων, της γνωστής ως κατηγορίας F, με συνολικές πωλήσεις που έφτασαν τα 892.123 αντίτυπα: 818.063 sedan και 74.060 coupé. Παράλληλα, υπήρξε και θεωρείται ακόμα και σήμερα ως εξαιρετικά πρωτοποριακό στον τομέα της ενεργητικής και παθητικής ασφάλειας για τα τότε δεδομένα.
Επιπλέον, το W126 έχει μείνει στην ιστορία με τη φήμη ενός εξαιρετικά αξιόπιστου αυτοκινήτου. Αυτό επιβεβαιώνεται από τον μεγάλο αριθμό αντιτύπων που κυκλοφορούν ακόμα και σήμερα, μερικά από τα οποία έχουν διανύσει πολλές εκατοντάδες χιλιάδες χιλιόμετρα, ενώ σε πολλά αναπτυσσόμενα κράτη παγκοσμίως χρησιμοποιείται ακόμα και τώρα ως ταξί, αν και όχι τόσο συχνά όσο τα μεσαία Mercedes-Benz W123 και Mercedes-Benz W124, λόγω του υψηλότερου κόστους συντήρησης του W126.

Ενεργητική και παθητική ασφάλεια

To W126 κατάφερε να ανεβάσει πολύ ψηλά τον πήχη για τους άλλους κατασκευαστές των αντίστοιχων αυτοκινήτων, καθιερώνοντας πρωτοποριακά τότε στάνταρ στην ενεργητική και παθητική ασφάλεια. Συγκεκριμένα, από το λανσάρισμα προσέφερε έξτρα Σύστημα Αντιμπλοκαρίσματος Τροχών (ABS). Το ABS έγινε στάνταρ από το 1981 στα 500 SEL και 500 SEC, ενώ από το 1986 σε όλες τις εκδόσεις.
Τον Δεκέμβριο του 1980, εισήγαγε στην αγορά της Γερμανίας προαιρετικό αερόσακο οδηγού, με έξτρα χρέωση 1.525,50 Γερμανικά μάρκα, μαζί με πυροτεχνικούς προεντατήρες και σύστημα περιορισμού δύναμης για τις μπροστινές ζώνες ασφαλείας. Κατά το πρώτο πλήρες έτος που προσφερόταν ο αερόσακος (1981), συνολικά 2.636 αγοραστές της S-Class παρήγγειλαν αυτή την νέα πατέντα ασφαλείας. Το 1983 ο αερόσακος οδηγού άρχισε να προσφέρεται και σε άλλα κράτη, ενώ το 1985 έγινε στάνταρ στις κορυφαίες εκδόσεις 500 SEL, 500 SEC, 560 SEL και 560 SEC.
Μέσα στο 1986 εισήγαγε σε περιορισμένα αντίτυπα αερόσακο συνοδηγού, σε επιλεγμένους πελάτες κατόπιν ειδικής παραγγελίας, και στάνταρ ή έξτρα, ανάλογα με την έκδοση και τη χώρα, Σύστημα Ελέγχου Πρόσφυσης, ενώ από τον Δεκέμβριο του 1987 έξτρα αερόσακο συνοδηγού σε μαζική παραγωγή. Πρακτικώς όμως, λόγω του εξαιρετικά υψηλού κόστους για τα δεδομένα της δεκαετίας του 1980, λίγα W126 παραγγέλθησαν τότε με αερόσακο οδηγού και ελάχιστα με 2 αερόσακους, ενώ σε πολλά κράτη μάλιστα, ιδίως σε δεξιοτίμονα, δεν ήταν ποτέ διαθέσιμοι. Για πρώτη φορά, ο αερόσακος συνοδηγού έγινε στάνταρ στα αριστεροτίμονα κράτη στα μέσα του 1988 (έναρξη της σεζόν του 1989) στις κορυφαίες εκδόσεις 560 SEL και 560 SEC, ενώ την σεζόν του 1991 σε όλες.

Κουπέ

Η έκδοση κουπέ του Mercedes W126 ήταν γνωστή ως Mercedes C126.

Παραγωγή

Οι χρονολογίες δίνονται σε ημερολογιακά έτη και όχι σε model years (σεζόν).